กสิกรฯคาดเงินบาทสัปดาห์หน้า29.90-30.20บ./US
ศูนย์วิจัยกสิกรไทยคาดกรอบเงินบาทสัปดาห์หน้าเคลื่อนไหว29.90-30.20 บาทต่อดอลลาร์ฯจับตารายงานข้อมูลการส่งออก ตัวเลขเศรษฐกิจสหรัฐ
18 ธ.ค. 2553

ศูนย์วิจัยกสิกรไทยคาดกรอบเงินบาทสัปดาห์หน้าเคลื่อนไหว29.90-30.20 บาทต่อดอลลาร์ฯจับตารายงานข้อมูลการส่งออก ตัวเลขเศรษฐกิจสหรัฐ 
ศูนย์วิจัยกสิกรไทย คาดการณ์ภาวะค่าเงินบาทไทยในสัปดาห์หน้าว่าอาจเคลื่อนไหวในกรอบประมาณ29.90-30.20 บาทต่อดอลลาร์ฯ ที่ต้องจับตาคือ การรายงานข้อมูลการส่งออกไทยเดือนพ.ย. และรายละเอียดของมาตรการบรรเทาค่าครองชีพของรัฐบาล ตลอดจนทิศทางของสกุลเงิน/ตลาดหุ้นในภูมิภาค รวมถึงทิศทางของเงินดอลลาร์ฯ ซึ่งอาจขึ้นอยู่กับตัวเลขเศรษฐกิจที่สำคัญของสหรัฐฯ อาทิ ยอดสั่งซื้อสินค้าคงทน ยอดขายบ้านใหม่-บ้านมือสอง รายได้-รายจ่ายส่วนบุคคลพื้นฐานเดือนพ.ย. ดัชนีความเชื่อมั่นผู้บริโภคเดือนธ.ค. จีดีพีประจำไตรมาส 3/2553 (ทบทวนครั้งสุดท้าย) และจำนวนผู้ขอรับสวัสดิการว่างงานรายสัปดาห์ โดยนักลงทุนยังจับตาผลการประชุมนโยบายการเงินของธนาคารกลางญี่ปุ่นอีกด้วย 
ทั้งนี้ สัปดาห์หน้า (20-24 ธันวาคม 2553) ธนาคารพาณิชย์คงจะมีการทยอยเตรียมสภาพคล่องเพื่อรองรับการเบิกถอนเงินสดของลูกค้าในช่วงเทศกาลคริสต์มาสต่อเนื่องถึงปีใหม่ รวมถึงการปิดงบบัญชีงวดสิ้นปี ทั้งนี้ อัตราดอกเบี้ยระยะสั้นน่าจะยังทรงตัวใกล้ระดับ 2.00% อย่างต่อเนื่อง
อนึ่ง ตลาดการเงินของสหรัฐฯ จะปิดทำการในวันศุกร์ที่ 24 ธ.ค. เนื่องในวันคริสต์มาส